《旋闽别亲》
清代·曾懿

生小依依骨肉亲，天涯忽已转雕轮。明知久聚愁言别，故作欢颜强对人。

燕寝何时承色笑，鹿车从此历风尘。亲心更比儿心切，隔夕先看泪满巾。

一曲骊歌百虑攒，思亲容易侍亲难。夔关雪冷魂先怯，巫峡云深梦亦寒。

雁影无端重聚散，鱼书从此望平安。临歧无限伤心泪，忍到鸳舆细细弹。

作者简介：曾懿，字伯渊，一字朗秋，华阳人。太仆卿咏女，宛平光绪己卯举人、湖南提法使袁学昌室。有《古欢室诗词集》。